Luuntiheysmittaus

Sinulle on varattu luuntiheysmittaus. Luuston mineraalitiheys määritetään reisiluusta, lanneselästä tai ranteesta. Tutkimuksessa saatava sädeannos on murto-osa vuotuisesta taustasäteilyn aiheuttamasta sädeannoksesta. Varjoainetta ei käytetä.

Tutkimukseen valmistautuminen

Varaa tutkimukseen aikaa noin puoli tuntia, erillisiä esivalmisteluja ei tarvita. Tutkimuspäivänä voit syödä, juoda ja ottaa lääkkeesi tavalliseen tapaan. Kerro meille, mikäli sinulla on proteesi lonkassa. Jos sinulle on tehty mahasuolikanavan barium-varjoainetutkimus röntgenissä, niin luuston tiheysmittaus voidaan tehdä aikaisintaan kahden viikon kuluttua siitä. Mikäli sinulle on suunniteltu samalle päivälle myös isotooppitutkimuksia, tulee luustontiheysmittaus tehdä ennen radiolääkkeen antamista. Luuston tiheysmittausta ei tehdä yli 204 kg painaville. **Huom**: Metalliesineet häiritsevät tutkimusta, valitse siksi sellaiset vaatteet, joissa on mahdollisimman vähän nappeja, vetoketjuja, metallikoristeita yms.

**Naisille**

Raskaus tai imetys ei ole este tutkimukselle. Ota kuitenkin yhteyttä isotooppiosastolle, jos tiedät olevasi raskaana.

Tutkimuksen suorittaminen

Mittaus kestää noin 15 minuuttia. Mitattavalta alueelta riisutaan vaatteet, jotka sisältävät nappeja, metallikoristeita, hakasia tai vetoketjuja. Tutkimuksen aikana makaat selälläsi liikkumatta, jalat suorana jalkaterät ja nilkat sisäänpäin käännettyinä.

Tutkimuksen jälkeen huomioitavaa

Tutkimuksen jälkeen ei ole jälkihoitoa. Vastauksen tutkimuksesta saat hoitavalta lääkäriltä.

Yhteystiedot

Ilmoittaudu Isotooppiosastolle, Kajaanintie 50, sisäänkäynti S, sijainti S6, 2. kerros. Isotooppiosasto on lähes käytävän perällä tai Kiviharjuntie 9, sisäänkäynti G tai H, seuraa opastetta S ja sen jälkeen S6.

Tarkempia tietoja tutkimuksesta saat numerosta 040 1344566 arkisin klo 12:00–14.00.